പൃഥ്വി ഷായും സംഘവും എഴുന്നേറ്റ് നിന്നാണ് പിന്നീടുള്ള ഓരോ റൺസും എണ്ണിയത് . പിന്നെ കാത്തിരിപ്പ് കിരീട നേട്ടത്തിൽ നിർണായകമായ മൻജോത് കൽറയുടെ അവസ്മരണീയ സെഞ്ചുറിക്കായി . ഒടുവിൽ സിംഗിളെടുത്ത് കൽറ സെഞ്ചുറിയിലേക്ക് ബാറ്റുവീശിയപ്പോൾ പൃഥ്വി ഷായും കൂട്ടരും ആഹ്ലാദനൃത്തം ചവിട്ടുകയായിരുന്നു . അവസാനിച്ചില്ല , ബൌണ്ടറി ലൈനിനരികെ ഇനിയുള്ള കാത്തിരിപ്പ് വിജയ റണ്ണിനായി . ഒടുവിൽ ഹർവിക് ദേശായിയുടെ ഷോട്ട് ബൌണ്ടറിയെ ചുംമ്പിച്ചപ്പോൾ ദ്രാവിഡിൻറെ നീലപ്പട ആർത്തിരമ്പി മൈതാനത്തേക്ക് കുതിച്ചു . കിരീടം കൈപ്പറ്റി ഫോട്ടോയ്ക്ക് പോസ് ചെയ്ത് കാണികൾക്കടുത്തെത്തി ആഹ്ലാദം പങ്കിട്ടു . ഇതിനിടയിൽ ടീമംഗങ്ങൾ ചേർന്ന് സെൽഫിയെടുക്കാനും മറന്നില്ല . ശേഷം , മൈതാനം ചുറ്റി കാണികളെ അഭിവാദ്യം ചെയ്ത് വിജയാരവത്തിന് ഇന്ത്യയുടെ താൽകാലിക പര്യവസാനം . ഇന്ത്യൻ ക്രിക്കറ്റിൻറെ ഭാവി സുരക്ഷിതമാണെന്ന് പ്രഖ്യാപിച്ച് നീലപ്പട ഡ്രസിംഗ് റൂമിലേക്ക് തിരികെനടന്നു . ലോകകപ്പിനായി ന്യൂസിലൻഡിലേക്ക് വണ്ടികയറുമ്പോൾ കിരീടം സ്വപ്നം മാത്രമായിരുന്നു . എന്നാൽ മടക്കം നാലാം കിരീട നേട്ടമെന്ന ചരിത്രം കുറിച്ചാണ് . അപ്പോളും കൂർമ്മശാലിയായ വൻമതിൽ അമിതാഹ്ലാദമില്ലാതെ ഒപ്പംനടന്നു . താരങ്ങളിലൊരാളായി , താരങ്ങളിൽ താരമായി . . .